CELEX: 32022D0667
Language: mt
Date: 2022-04-21 00:00:00
Title: Deċiżjoni tal-Kunsill (PESK) 2022/667 tal-21 ta’ April 2022 dwar miżura ta’ assistenza li tieħu l-forma ta’ programm ġenerali ta’ appoġġ għall-Unjoni Afrikana taħt il-Faċilità Ewropea għall-perijodu 2022-2024

22.4.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 121/38
               
            
         DEĊIŻJONI TAL-KUNSILL (PESK) 2022/667
         tal-21 ta’ April 2022
         dwar miżura ta’ assistenza li tieħu l-forma ta’ programm ġenerali ta’ appoġġ għall-Unjoni Afrikana taħt il-Faċilità Ewropea għall-perijodu 2022-2024
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea, u b’mod partikolari l-Artikoli 28(1) u 41(2) tiegħu,
         Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà,
         Billi:
         
                     (1)
                  
                  
                     F’konformità mad-Deċiżjoni tal-Kunsill (PESK) 2021/509 (1), ġiet stabbilita Faċilità Ewropea għall-Paċi (FEP) għall-finanzjament mill-Istati Membri tal-azzjonijiet tal-Unjoni fil-qafas tal-Politika Estera u ta’ Sigurtà Komuni biex tinżamm il-paċi, jiġu pprevenuti l-konflitti u tissaħħaħ is-sigurtà internazzjonali f’konformità mal-Artikolu 21(2), punt (c), tat-Trattat. B’mod partikolari, skont l-Artikolu 1(2), it-tieni subparagrafu, punt (ii), tad-Deċiżjoni (PESK) 2021/509, il-FEP tista’ tiffinanzja miżuri ta’ assistenza biex tappoġġa l-aspetti militari tal-operazzjonijiet ta’ appoġġ għall-paċi mmexxija minn organizzazzjoni reġjonali jew internazzjonali.
                  
               
                     (2)
                  
                  
                     Il-miżuri ta’ assistenza taħt il-FEP jistgħu jieħdu l-forma ta’ miżura speċifika jew ta’ programm ġenerali għal appoġġ b’fokus ġeografiku jew tematiku partikolari.
                  
               
                     (3)
                  
                  
                     Il-Kunsill jagħraf l-importanza strateġika kontinwa tas-Sħubija Afrika-UE għall-Paċi u s-Sigurtà, skont l-Istrateġija Konġunta Afrika-UE, b’mod partikolari l-qafas ta’ kooperazzjoni stabbilit skont il-Faċilità għall-Paċi fl-Afrika (FPA) u r-rwol ewlieni tal-Unjoni Afrikana (UA) fiż-żamma tal-paċi u s-sigurtà fil-kontinent Afrikan kif speċifikat fl-Artikolu 16 tal-Protokoll relatat mal-istabbiliment tal-Kunsill tal-Paċi u s-Sigurtà tal-UA. Il-Kunsill jibqa’ impenjat għall-bini tal-kapaċitajiet tal-Unjoni Afrikana f’dan il-qasam, billi jipprovdi assistenza għal operazzjonijiet ta’ appoġġ għall-paċi mmexxija mill-Afrika u jsaħħaħ l-Arkitettura Afrikana għall-Paċi u s-Sigurtà lejn l-operazzjonalizzazzjoni sħiħa tagħha, f’konformità mal-Memorandum ta’ Qbil bejn l-Unjoni Ewropea u l-Unjoni Afrikana dwar il-Paċi, is-Sigurtà u l-Governanza tat-23 ta’ Mejju 2018, kif ukoll lejn is-sostenn ta’ mekkaniżmi ta’ kooperazzjoni stabbiliti, b’mod partikolari approċċ integrat imsejjes fuq is-sħubija, il-konsultazzjoni u l-koordinazzjoni strateġika msaħħa.
                  
               
                     (4)
                  
                  
                     Ġiet żgurata tranżizzjoni bla xkiel tal-appoġġ tal-Unjoni mill-FPA għall-FEP permezz tal-adozzjoni ta’ miżura ta’ assistenza li tieħu l-forma ta’ programm ġenerali ta’ appoġġ għall-UA, li jkopri t-tieni nofs tal-2021 (2). Dak il-programm ġenerali li jkopri t-tieni nofs tal-2021 jenħtieġ li jiġi segwit minn programm ġenerali pluriennali ta’ appoġġ lill-UA għall-perijodu 2022-2024, li jippermetti t-tkomplija tal-għoti ta’ finanzjament affidabbli u prevedibbli għal operazzjonijiet ta’ appoġġ għall-paċi mmexxija mill-Afrika b’mandat jew awtorizzati mill-Kunsill tal-Paċi u s-Sigurtà tal-UA, filwaqt li jiżgura wkoll il-flessibbiltà neċessarja għal reazzjoni effettiva u effiċjenti għall-iżviluppi ta’ konflitti fil-kontinent Afrikan. Huwa mistenni li l-azzjonijiet taħt il-miżura ta’ assistenza jistgħu jiġu implimentati minn entitajiet li għandhom esperjenza fl-implimentazzjoni ta’ azzjonijiet taħt il-FPA u taħt il-miżura ta’ assistenza li tieħu l-forma ta’ programm ġenerali ta’ appoġġ lill-UA taħt il-FEP li jkopri t-tieni nofs tal-2021.
                  
               
                     (5)
                  
                  
                     Permezz tal-ittra tagħha tal-1 ta’ Lulju 2021 indirizzata lir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà, l-UA talbet lill-Unjoni biex tipprovdi appoġġ kontinwu mill-1 ta’ Lulju 2021 għall-operazzjonijiet ta’ appoġġ għall-paċi mmexxija mill-Afrika b’mandat jew awtorizzati mill-Kunsill tal-Paċi u s-Sigurtà tal-UA.
                  
               
                     (6)
                  
                  
                     Miżuri ta’ assistenza għandhom jiġu implimentati b’kont meħud tal-prinċipji u r-rekwiżiti stabbiliti fid-Deċiżjoni (PESK) 2021/509, u f’konformità mar-regoli għall-implimentazzjoni tad-dħul u l-infiq taħt il-FEP.
                  
               
                     (7)
                  
                  
                     Il-Kunsill jafferma mill-ġdid id-determinazzjoni tiegħu li jipproteġi, jippromwovi u jissodisfa d-drittijiet tal-bniedem, il-libertajiet fundamentali u l-prinċipji demokratiċi, u biex isaħħaħ l-istat tad-dritt u l-governanza tajba f’konformità mal-Karta tan-Nazzjonijiet Uniti, mad-Dikjarazzjoni Universali tad-Drittijiet tal-Bniedem u mad-dritt internazzjonali, b’mod partikolari d-dritt internazzjonali dwar id-drittijiet tal-bniedem u d-dritt umanitarju internazzjonali,
                  
               ADOTTA DIN ID-DEĊIŻJONI:
         
            Artikolu 1
            Stabbiliment, objettivi, kamp ta’ applikazzjoni u durata
            
               1.   Miżura ta’ assistenza li tieħu l-forma ta’ programm ġenerali ta’ appoġġ għall-Unjoni Afrikana (UA) li tiġi ffinanzjata mill-Faċilità Ewropea għall-Paċi (FEP) (il-“Miżura ta’ Assistenza”) hija b’dan stabbilita. Il-Miżura ta’ Assistenza għandha tiffinanzja azzjonijiet approvati mill-Kumitat Politiku u ta’ Sigurtà (KPS) sal-31 ta’ Diċembru 2024.
            
            
               2.   L-objettivi ġenerali tal-Miżura ta’ Assistenza huma li titnaqqas l-inċidenza, id-durata u l-intensità ta’ konflitti vjolenti fl-Afrika u li jissaħħaħ ir-rwol tal-UA fir-rigward tal-paċi u s-sigurtà fil-kontinent Afrikan. L-objettiv speċifiku tal-Miżura ta’ Assistenza huwa li tittejjeb il-ġestjoni tal-konflitti permezz tal-iskjerament ta’ komponenti militari ta’ operazzjonijiet ta’ appoġġ għall-paċi mill-Kummissjoni tal-UA u l-organizzazzjonijiet reġjonali Afrikani.
            
            
               3.   Biex jinkisbu l-objettivi stabbiliti fil-paragrafu 2 ta’ dan l-Artikolu, il-Miżura ta’ Assistenza għandha tiffinanzja l-aspetti militari tal-operazzjonijiet ta’ appoġġ għall-paċi mmexxija mill-Afrika b’mandat jew awtorizzati mill-Kunsill tal-Paċi u s-Sigurtà tal-UA, inkluż, iżda mhux limitat għall-attivitajiet li ġejjin:
               
                           (a)
                        
                        
                           kopertura tal-ispejjeż relatati mal-persunal (għal 40 % indikattiv tal-ammont ta’ referenza finanzjarja totali), bħal per diems u allowances għall-persunal militari, allowance għas-sussistenza tal-missjoni għal uffiċjali militari fil-kwartieri ġenerali tal-missjoni, operazzjonijiet ta’ evakwazzjoni ta’ emerġenza, kumpens għal mewt u diżabbiltà, razzjonijiet, spejjeż tat-trasport u tal-ivvjaġġar, u taħriġ għall-persunal militari;
                        
                     
                           (b)
                        
                        
                           il-forniment u l-aġġornament ta’ tagħmir u t-twassil ta’ servizzi (għal 35 % indikattiv tal-ammont ta’ referenza finanzjarja totali), bħal tagħmir tas-suldati individwali, oġġetti ta’ konsum mediċi, vetturi, fjuwil u manutenzjoni tal-vetturi, apparat u servizzi ta’ komunikazzjoni, teknoloġija u servizzi tal-IT, infrastruttura u servizzi ta’ kmand u kontroll, tagħmir ieħor bl-eċċezzjoni ta’ tagħmir jew pjattaformi msemmija fl-Artikolu 5(3) tad-Deċiżjoni (PESK) 2021/509;
                        
                     
                           (c)
                        
                        
                           twettiq ta’ xogħlijiet (għal 25 % indikattiv tal-ammont finanzjarju ta’ referenza totali), bħall-kostruzzjoni u r-riabilitazzjoni ta’ kwartieri militari, faċilitajiet ta’ taħriġ u faċilitajiet mediċi.
                        
                     
            
               4.   Id-durata tal-Miżura ta’ Assistenza għandha tkun ta’ 72 xahar mill-1 ta’ Jannar 2022.
            
         
         
            Artikolu 2
            Approvazzjoni ta’ appoġġ għall-azzjonijiet taħt il-Miżura ta’ Assistenza
            
               1.   F’konformità mal-Artikolu 59(7) tad-Deċiżjoni (PESK) 2021/509, l-appoġġ għal kwalunkwe azzjoni taħt il-Miżura ta’ Assistenza għandu jkun preċedut minn talba mill-Kummissjoni tal-UA bħala l-benefiċjarju tal-Miżura ta’ Assistenza (il-“benefiċjarju”).
            
            
               2.   Wara talba kif imsemmi fil-paragrafu 1 ta’ dan l-Artikolu, ir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà (ir-“Rappreżentant Għoli”), wara konsultazzjoni mal-amministratur għall-miżuri ta’ assistenza maħtur skont id-Deċiżjoni (PESK) 2021/509 (l-“amministratur għall-miżuri ta’ assistenza”) fir-rigward ta’ kwistjonijiet ta’ implimentazzjoni finanzjarja, għandu jippreżenta rakkomandazzjoni għal eżami u approvazzjoni mill-KPS, li tiddeskrivi l-appoġġ propost, inkluż il-baġit għalih, l-entità jew l-entitajiet magħżula fost dawk elenkati fl-Artikolu 5(2) ta’ din id-Deċiżjoni li jimplimentaw l-appoġġ propost, u konsiderazzjonijiet relatati mas-sensittività għall-konflitti u l-analiżi tar-riskji, kif ukoll miżuri għall-monitoraġġ u l-kontroll kif imsemmi fl-Artikolu 6 ta’ din id-Deċiżjoni, kif meħtieġ.
            
         
         
            Artikolu 3
            Arranġamenti finanzjarji
            
               1.   L-ammont ta’ referenza finanzjarja maħsub sabiex ikopri n-nefqa relatata mal-Miżura ta’ Assistenza għandu jkun ta’ EUR 600 000 000.
            
            
               2.   In-nefqa kollha għandha tiġi ġestita f’konformità mad-Deċiżjoni (PESK) 2021/509 u r-regoli għall-implimentazzjoni tad-dħul u n-nefqa ffinanzjata taħt il-FEP.
            
         
         
            Artikolu 4
            Arranġamenti mal-benefiċjarju
            
               1.   Ir-Rappreżentant Għoli għandu jagħmel l-arranġamenti neċessarji mal-benefiċjarju biex jiżgura l-konformità tiegħu mar-rekwiżiti u l-kondizzjonijiet stabbiliti b’din id-Deċiżjoni u mill-KPS fil-kuntest tal-approvazzjoni tal-appoġġ għall-azzjonijiet taħt il-Miżura ta’ Assistenza, bħala kondizzjoni għall-għoti ta’ appoġġ taħt il-Miżura ta’ Assistenza.
            
            
               2.   L-arranġamenti msemmija fil-paragrafu 1 għandhom jinkludu dispożizzjonijiet li jobbligaw lill-benefiċjarju jiżgura:
               
                           (a)
                        
                        
                           konformità mad-dritt internazzjonali rilevanti, b’mod partikolari d-dritt internazzjonali dwar id-drittijiet tal-bniedem u d-dritt umanitarju internazzjonali;
                        
                     
                           (b)
                        
                        
                           użu xieraq u effiċjenti tal-assi kollha pprovduti taħt il-Miżura ta’ Assistenza għall-finijiet li għalihom ikunu ġew ipprovduti;
                        
                     
                           (c)
                        
                        
                           manutenzjoni suffiċjenti tal-assi kollha pprovduti taħt il-Miżura ta’ Assistenza biex tiġi żgurata l-użabilità tagħhom u d-disponibbiltà operazzjonali tagħhom matul iċ-ċiklu tal-ħajja tagħhom;
                        
                     
                           (d)
                        
                        
                           li l-assi kollha pprovduti taħt il-Miżura ta’ Assistenza mhux ser jintilfu, jew jiġu ttrasferiti mingħajr il-kunsens tal-Kumitat tal-Faċilità stabbilit skont id-Deċiżjoni (PESK) 2021/509 lil persuni jew entitajiet oħra għajr dawk identifikati f’dawk l-arranġamenti, fi tmiem iċ-ċiklu tal-ħajja tagħhom.
                        
                     
            
               3.   L-arranġamenti msemmija fil-paragrafu 1 għandhom jinkludu dispożizzjonijiet dwar is-sospensjoni u t-terminazzjoni tal-appoġġ taħt il-Miżura ta’ Assistenza f’każ li l-benefiċjarju jinstab li jkun kiser l-obbligi stabbiliti fil-paragrafu 2.
            
         
         
            Artikolu 5
            Implimentazzjoni
            
               1.   Ir-Rappreżentant Għoli għandu jkun responsabbli li jiżgura l-implimentazzjoni ta’ din id-Deċiżjoni f’konformità mad-Deċiżjoni (PESK) 2021/509, u mar-regoli għall-implimentazzjoni tad-dħul u n-nefqa taħt il-FEP, b’mod konsistenti mal-Qafas Metodoloġiku Integrat għall-valutazzjoni u l-identifikazzjoni tal-miżuri u l-kontrolli meħtieġa għall-miżuri ta’ assistenza taħt il-FEP.
            
            
               2.   Azzjonijiet taħt il-Miżura ta’ Assistenza kif imsemmija fl-Artikolu 2 jistgħu jiġu implimentati kompletament jew parzjalment minn kwalunkwe waħda mill-entitajiet li ġejjin bħala atturi ta’ implimentazzjoni jew permezz ta’ għotjiet li jingħataw mingħajr sejħa għal proposti:
               
                           (a)
                        
                        
                           il-Kummissjoni tal-UA;
                        
                     
                           (b)
                        
                        
                           l-Unjoni tal-Magreb Għarbi;
                        
                     
                           (c)
                        
                        
                           il-Komunità tal-Istati tas-Saħel-Saħarjani;
                        
                     
                           (d)
                        
                        
                           is-Suq Komuni għall-Afrika tal-Lvant u tan-Nofsinhar;
                        
                     
                           (e)
                        
                        
                           il-Komunità tal-Afrika tal-Lvant;
                        
                     
                           (f)
                        
                        
                           il-Forza ta’ Intervent fil-Pront tal-Afrika tal-Lvant;
                        
                     
                           (g)
                        
                        
                           il-Komunità Ekonomika tal-Istati tal-Afrika Ċentrali;
                        
                     
                           (h)
                        
                        
                           il-Komunità Ekonomika tal-Istati tal-Afrika tal-Punent;
                        
                     
                           (i)
                        
                        
                           l-Awtorità Intergovernattiva dwar l-Iżvilupp;
                        
                     
                           (j)
                        
                        
                           il-Kapaċità Reġjonali tal-Afrika ta’ Fuq;
                        
                     
                           (k)
                        
                        
                           il-Komunità għall-Iżvilupp tan-Nofsinhar tal-Afrika;
                        
                     
                           (l)
                        
                        
                           il-G5 tas-Saħel;
                        
                     
                           (m)
                        
                        
                           il-Kummissjoni tal-Baċir tal-Lag Chad;
                        
                     
                           (n)
                        
                        
                           l-Uffiċċju tan-Nazzjonijiet Uniti (NU) tal-Kummissarju Għoli għad-Drittijiet tal-Bniedem;
                        
                     
                           (o)
                        
                        
                           is-Segretarjat tan-NU;
                        
                     
                           (p)
                        
                        
                           l-Uffiċċju tas-Servizzi tal-Proġetti tan-NU;
                        
                     
                           (q)
                        
                        
                           l-Uffiċċju ta’ Appoġġ tan-NU fis-Somalja;
                        
                     
                           (r)
                        
                        
                           tali ministeri, dipartimenti tal-Gvern tal-Istati Membri, jew korpi u aġenziji tal-liġi pubblika oħra, jew korpi rregolati mil-liġi privata b’missjoni ta’ servizz pubbliku, kif stabbilit fl-Anness, sa fejn dawn tal-aħħar jingħataw garanziji finanzjarji adegwati.
                        
                     
            
               3.   L-amministratur għall-miżuri ta’ assistenza għandu jikkonferma l-kapaċità ta’ entità speċifika li timplimenta azzjoni jew parti minnha qabel l-approvazzjoni ta’ appoġġ għall-azzjoni mill-KPS.
            
         
         
            Artikolu 6
            Monitoraġġ, evalwazzjoni u kontroll
            
               1.   Miżuri għall-monitoraġġ, l-evalwazzjoni u l-kontroll ta’ azzjonijiet taħt il-Miżura ta’ Assistenza għandhom jiġu stabbiliti b’mod konsistenti mal-Qafas Metodoloġiku Integrat għall-valutazzjoni u l-identifikazzjoni tal-miżuri u l-kontrolli meħtieġa għall-miżuri ta’ assistenza skont il-FEP.
            
            
               2.   Il-miżuri msemmija fil-paragrafu 1, għandhom iservu b’mod partikolari biex jiżguraw il-konformità tal-benefiċjarju u ta’ kwalunkwe entità oħra li tibbenefika direttament mill-appoġġ taħt il-Miżura ta’ Assistenza mad-dritt internazzjonali dwar id-drittijiet tal-bniedem u mad-dritt umanitarju internazzjonali, kif ukoll il-konformità tal-benefiċjarju ma’ kwalunkwe impenn u obbligu ieħor stabbilit taħt l-arranġamenti msemmija fl-Artikolu 4.
            
            
               3.   Skont l-appoġġ approvat għal azzjoni taħt il-Miżura ta’ Assistenza, il-miżuri msemmija fil-paragrafu 1 jistgħu jinkludu: il-monitoraġġ tal-progress fir-rigward tal-kondizzjonijiet u l-punti ta’ riferiment miftiehma mal-benefiċjarju; l-istabbiliment u l-monitoraġġ ta’ oqfsa ta’ konformità tad-dritt internazzjonali dwar id-drittijiet tal-bniedem u tad-dritt umanitarju internazzjonali u r-rekwiżiti tad-diliġenza dovuta; il-kontroll tal-assi wara l-konsenja biex jiġi żgurat l-użu xieraq u tiġi evitata d-devjazzjoni; u l-identifikazzjoni ta’ strateġiji ta’ diżimpenn u ta’ ħruġ.
            
         
         
            Artikolu 7
            Rappurtar
            Matul il-perijodu ta’ implimentazzjoni, ir-Rappreżentant Għoli għandu jipprovdi lill-KPS rapporti ta’ kull sitt xhur dwar l-implimentazzjoni tal-Miżura ta’ Assistenza, f’konformità mal-Artikolu 63 tad-Deċiżjoni (PESK) 2021/509. L-amministratur għall-miżuri ta’ assistenza għandu jinforma regolarment lill-Kumitat tal-Faċilità stabbilit bid-Deċiżjoni (PESK) 2021/509 dwar l-implimentazzjoni tad-dħul u n-nefqa f’konformità mal-Artikolu 38 ta’ dik id-Deċiżjoni, inkluż billi jipprovdi informazzjoni dwar il-fornituri u s-sottokuntratturi involuti.
         
         
            Artikolu 8
            Sospensjoni u terminazzjoni
            
               1.   F’konformità mal-Artikolu 64 tad-Deċiżjoni (PESK) 2021/509, il-KPS jista’ jiddeċiedi li jissospendi jew itemm l-appoġġ għal azzjonijiet taħt il-Miżura ta’ Assistenza, jew li jissospendi l-miżura ta’ assistenza kollha, fuq it-talba ta’ Stat Membru jew tar-Rappreżentant Għoli, fil-każijiet li ġejjin:
               
                           (a)
                        
                        
                           jekk il-benefiċjarju jkun qed jikser l-obbligi tiegħu skont id-dritt internazzjonali, b’mod partikolari d-dritt internazzjonali dwar id-drittijiet tal-bniedem u d-dritt umanitarju internazzjonali, jew jekk ma jissodisfax l-impenji meħuda taħt l-arranġamenti msemmija fl-Artikolu 4;
                        
                     
                           (b)
                        
                        
                           jekk il-kuntratt ma’ attur responsabbli mill-implimentazzjoni jkun ġie sospiż jew mitmum wara ksur tal-obbligi tiegħu skont il-kuntratt;
                        
                     
                           (c)
                        
                        
                           jekk is-sitwazzjoni fiż-żona ġeografika ta’ tħassib ma tibqax tippermetti li l-miżura tiġi implimentata filwaqt li jiġu żgurati garanziji suffiċjenti;
                        
                     
                           (d)
                        
                        
                           jekk l-insegwiment tal-miżura ma jibqax jaqdi l-objettivi tiegħu jew ma jibqax fl-interess tal-Unjoni.
                        
                     F’każijiet urġenti u eċċezzjonali, ir-Rappreżentant Għoli jista’ b’mod proviżorju jissospendi kompletament jew parzjalment l-implimentazzjoni tal-Miżura ta’ Assistenza sakemm tittieħed deċiżjoni mill-KPS.
            
            
               2.   Il-KPS jista’ jirrakkomanda lill-Kunsill it-terminazzjoni tal-Miżura ta’ Assistenza.
            
         
         
            Artikolu 9
            Konsistenza tal-azzjoni tal-Unjoni
            F’konformità mal-Artikolu 8 tad-Deċiżjoni (PESK) 2021/509, għandha tiġi żgurata l-konsistenza bejn l-azzjonijiet taħt il-Miżura ta’ Assistenza u azzjonijiet oħra fil-qasam tal-Politika Estera u ta’ Sigurtà Komuni u miżuri taħt strumenti f’oqsma oħra tal-azzjoni esterna tal-Unjoni, kif ukoll politiki oħra tal-Unjoni, inkluż l-approċċ integrat għall-konflitti esterni u l-kriżijiet.
         
         
            Artikolu 10
            Dħul fis-seħħ
            Din id-Deċiżjoni għandha tidħol fis-seħħ fid-data tal-adozzjoni tagħha.
            Għandha tapplika mill-1 ta’ Jannar 2022.
         
         
            Magħmul fi Brussell, il-21 ta’ April 2022.
            
               
                  Għall-Kunsill
               
               
                  Il-President
               
               J.-Y. LE DRIAN
            
         
         
            (1)  Id-Deċiżjoni tal-Kunsill (PESK) 2021/509 tat-22 ta’ Marzu 2021 li tistabbilixxi Faċilità Ewropea għall-Paċi, u li tħassar id-Deċiżjoni (PESK) 2015/528 (ĠU L 102, 24.3.2021, p. 14).
         
            (2)  Id-Deċiżjoni tal-Kunsill (UE) 2021/1210 tat-22 ta’ Lulju 2021 dwar miżura ta’ assistenza li tieħu l-forma ta’ programm ġenerali ta’ appoġġ għall-Unjoni Afrikana taħt il-Faċilità Ewropea għall-Paċi fl-2021 (ĠU L 263, 23.7.2021, p. 7).
      
      
         
            ANNESS
            Lista tal-ministeri, id-dipartimenti tal-gvern, u l-korpi u l-aġenziji tal-liġi pubblika l-oħra tal-Istati Membri, u korpi rregolati mil-liġi privata b’missjoni ta’ servizz pubbliku li jkunu ngħataw garanziji finanzjarji adegwati, li jistgħu jimplimentaw kompletament jew parzjalment azzjonijiet taħt il-Miżura ta’ Assistenza (1):
            
                        —
                     
                     
                        Deutsche Gesellschaft für Internationale Zusammenarbeit
                     
                  
                        —
                     
                     
                        Expertise France
                     
                  
               (1)  Din il-lista tirrelata biss mal-Miżura ta’ Assistenza stabbilita bid-Deċiżjoni, u ma tipprekludix il-possibbiltà li jiġu ddeżinjati entitajiet oħra għal miżuri ta’ assistenza futuri, inkluż dawk li jieħdu l-forma ta’ programm ġenerali.